Slovenci smo srednjeevropski narod, ki že tisoč let pripada zahodnemu civilizacijskemu izročilu. To je seveda izšlo iz zahodnega krščanstva, ki je tista duhovna, moralna, vrednotna in družbena sila, ki je našo civilizacijo naredila uspešno. Uspešno na področju znanosti, umetnosti, ekonomije in družbene blaginje. Za razliko od drugih velikih sistemov postavlja v središče človeka, posameznika, izhaja iz njegove neprecenljive vrednosti. Ker je človek vrednota per se, je demokracija, ki je utemeljena na avtonomiji posameznika, na njegovi svobodi in na človekovem dostojanstvu, sekularizirana izpeljava krščanstva. Svoboden posameznik s svojim dostojanstvom pa v družbi enakopravno svobodnih sodržavljanov lahko razvije vse svoje potenciale. Tudi Slovenci smo v teh okvirih skozi stoletja gradili svoje talente, pridobivali znanja, izkušnje, se kalili, gradili tradicijo in s svojimi dosežki v znanosti in umetnosti, tudi v politiki in v vojaških veščinah ter športu hodili ob boku z velikimi narodi. Povsod na tej poti je bila naša zvesta spremljevalka vera. Slovenci smo bili veren narod. Pri Bogu in Mariji smo vedno iskali in našli zavetje, naj je bilo v času kuge, turških vpadov, vojn in drugih hudih časov. In spoštovali smo postavo. Kako je ne bi, če smo ponotranjili zapovedi Dekaloga, ki navdihujejo tudi temeljna pravila sobivanja. Nobeno naključje ni, da najdete deset Božjih zapovedi vklesanih na več mestih palače ameriškega vrhovnega sodišča, - na osrednjem pročelju, na vratih v razpravno dvorano in na osrednjem mestu v dvorani najvišjega ameriškega sodišča – sodišča države, ki je zibelka ustavne demokracije in ki ima v svoji ustavi, v prvem amandmaju zapisano načelo ločitve cerkve in države (Establishment Clause).
Upodobitve predstavljajo zgodovinske temelje prava in nimajo ambicije vsiljevati določene verske doktrine. Zato je pred približno 20 leti to sodišče tudi odločilo, da podoben pasiven spomenik v Teksasu ni v nasprotju s prvim amandmajem. Zgodovinsko gledano je ločitev cerkve od države nastala kot prepoved ustanavljanja državne cerkve in kot ščit pred vmešavanjem državnih oblasti in politike v življenje cerkva. Vedeti moramo, da je ameriška ustava  s svojimi amandmaji refleksija izkušenj z britanskim kolonializmom, vključno z anglikansko cerkvijo. Hkrati je Severna Amerika domovina priseljencev in s tem različnih veroizpovedi, ki morajo biti, da bi bil zagotovljen mir med njimi in verniki, enakopravne. Ločenost cerkve od države je zato sestavni del verske svobode oziroma njen predpogoj. Svobodno izpovedovanje vere in ločenost cerkve od države sta prav zato združena v istem amandmaju in imata skupen cilj, to pa je zaveza države ne vtikati se v verske domene. Idejni avtor ločenosti je Thomas Jefferson, ki je v tej zvezi uporabljal metaforo zid ločitve – wall of separation. A je kasneje strogost te metafore zmehčal in v zidu dodal številne line, odprtine in okna. 
Slovenci smo doživeli komunistično revolucijo, ki je nasilno prekinila miren evolucijski razvoj naroda na temelju bogate tradicije in kulturne dediščine, kot so nam jo zapustili predniki in ki se je skozi desetletja, stoletja izkazala za koristno, uporabno in dobro, kot temelj, na katerem velja skupaj z drugimi narodi zahodnega sveta graditi, razvijati in bogatiti našo civilizacijo. Komunizem kot nasilna ideologija je ta razvoj prekinil. Ljudem je vsilil socialni eksperiment, ki je trajal 45 let in v tem času veliki večini prebivalstva prinesel nesrečo in gorje. Njegov največji sovražnik je bila Katoliška cerkev. Zakaj, ni treba posebej pojasnjevati. Komunistična oblast je bila totalitarna, človeka je nadzorovala totalno, hotela se ga je polastiti v vsej totalnosti, tudi v najintimnejšem delu, torej tudi na področju njegovega duhovnega življenja in bivanja. Zato je vero izgnala iz javnega življenja. Slovenska Cerkev je bila že v poročilu notranjega ministrstva novembra leta 1945 označena za »hrbtenico reakcije«, za največjega sovražnika revolucionarne oblasti. Profesor Janez Juhant je že z naslovom svojega prispevka v zborniku o boju slovenskih duhovnikov za pravico, rehabilitacijo in predvsem za resnico, »Udaril bom pastirja in razkropile se bodo ovce črede«, nakazal način, s katerim se je komunistična oblast lotila uničevanja Cerkve in pojasnil, zakaj so totalitarni režimi napadali verske institucije, posebej Katoliško Cerkev. Ugotavlja da zaradi vpliva postkomunističnih omrežij in njihovih strank, ki so izšle iz nedemokratičnega sistema, tudi demokratična Slovenija ni uspela v polni meri izpolniti svojega dolga do tranzicijske pravičnosti.
Ostaline nedemokratičnega totalitarnega obdobja se kažejo tako v odnosu dominantne – leve tranzicijske politike do Rimokatoliške cerkve, kot v odnosu znatnega dela njenih pripadnikov do samih sebe, ki se zaradi več desetletnih izkušenj s komunistično in nato postkomunistično državo zapirajo vase in svojo vero jemljejo zgolj kot intimno, osebno zadevo. A časi so se spremenili. Tako pravno kot družbeno. Slovenci imamo danes svojo državo. Njen namen je služiti državljanom. Država obstaja zaradi ljudi in ne obratno. 
Kristjani imamo ne samo pravico, temveč tudi poklicanost k aktivni državljanski drži. Svoboda veroizpovedi bi bila bistveno okrnjena, če bi se raztezala le na meje naše stroge zasebnosti, na forum internum. Zadeva Eweida in drugi zoper Združeno kraljestvo, zadeva Lautsi zoper Italijo ter številne druge sodbe ESČP in odločba Ustavnega sodišča o verski svobodi (U-I-92/07 z dne 15. 4. 2010) dajejo vso oporo za te zaključke. Pripadniki Cerkve smo poklicani, da naš nauk javno in aktivno živimo in v skladu z njim delujemo. In RKC ima v svobodni in demokratični družbi, kar slovenska vsaj nominalno je, vso pravico javno izrekati se o čisto vseh vprašanjih, ki zadevajo moralno etične temelje njenega nauka. Odrekati ji to svobodo pomeni nepriznavanje njene moralno etične podstati. Ustavno sodišče je v prej omenjeni odločbi o zakonu o verski svobodi razbilo lažni mit, po katerem mora ločenost države in cerkve slednjo izgnati iz javnega življenja. Reklo je: »Ni namen načela o ločenosti varovati državo sámo po sebi pred verskimi in drugimi opredelitvami ter njihovimi združenji (države same po sebi, če je seveda demokratična, ni pred čim varovati), ampak z njeno nevtralno držo zagotavljati polno svobodo vesti in enakopravnost vseh ljudi, verujočih in neverujočih. Brez tega načela, vgrajenega v svobodo vesti, bi bila ta človekova pravica nepopolna. Nepopolna zato, ker ne bi imela učinkovitega orodja za vzpostavljanje svobode in enakopravnosti vseh. In kar je še pomembnejše, brez tega načela bi bila vrata odprta tudi v drugo smer – za vpliv države na verske skupnosti. Načelo o ločenosti zato ni etatistično, temveč humanistično. Nevtralna država spoštuje pravico posameznikov do svobodnega, osebnega ali skupinskega izpovedovanja vere ali drugih prepričanj.«
V tej odločbi je Ustavno sodišče tudi jasno povedalo, da je svoboda vere v prvi vrsti obrambna pravica, Ta vidik državi zlasti prepoveduje odločati o vprašanjih, ki zadevajo nauk vere ali notranjo avtonomijo verskih skupnosti, prepoveduje ji, da bi zahtevala (določen način) opredeljevanja do verskih vprašanj oziroma vprašanj vesti in da bi nagrajevala ali kaznovala ravnanja, ki pomenijo izpovedovanje (določene) vere ali drugega prepričanja.
Zato, spoštovane kristjanke in dragi kristjani, imejte pred očmi še naslednje, kar je navedlo Ustavno sodišče v že omenjeni odločbi: »Zunanje manifestacije verskih prepričanj niso omejene samo na zasebnost, temveč prvi odstavek 41. člena Ustave izrecno varuje svobodno izpovedovanje vere tudi v javnem življenju. Vera in druge opredelitve so sestavni del javnega življenja oziroma družbe. Nihče ne more biti prizadet v svoji svobodi verovanja ali nazorskega prepričanja samo zato, ker dejavnosti svobodne demokratične družbe vključujejo tudi verski vidik prek državljanov, ki so kot verniki zavezani svoji religiji.«
Naj sklenem s pozivom, da je treba pogumno na volitve in pogumno ter odločno v bran slovenske zahodne civilizacijske paradigme. Bodimo ponosni na našo tradicijo, prek katere smo dosegli največ, kar se v zgodovini lahko doseže, to pa je osamosvojitev in ustanovitev lastne države. Gradimo na teh temeljih, temeljih osamosvojitve, ki niso nič drugega kot temelji svobodne in demokratične družbe, v kateri sta prizadevanje za resnico in pravičnost nagrajeni in v kateri je blaginja rezultat, dela, znanja, talenta, odpovedovanja in odlaganja zadovoljitve ter seveda podrejenosti pravu – tako s strani navadnega državljana, kot s strani nosilca oblastnih funkcij. V zgodovini nas je vse to ter pristno domoljubje povezovalo, izklesalo in naredilo močne, da smo se izvlekli iz vseh kriz in težav. Ne dvomim, da se bomo tudi iz sedanje.

